text: Kvinde slår ud efter sygehuspersonale
  27 marts 2014 kl. 05.23
  En 28-årig kvinde skulle undersøges, efter hun var blevet udsat for vold, men pludselig nægtede hun at blive undersøgt og slog ud efter sygehuspersonalet.
  Natten til torsdag kom en 28-årig kvinde ind på Sydvestjysk Sygehus i Esbjerg, fordi hun skulle undersøges, efter at hun var blevet udsat for vold. Klokken 23.59 får Syd- og Sønderjyllands Politi en melding om, at hun har slået ud efter det plejepersonale, der skulle undersøge hende.
  - Vi kan konstatere, at hun er påvirket af en blanding af alkohol og stoffer. Nu har hun overnattet i vores varetægt og skal afhøres torsdag morgen, siger vagthavende hos Syd- og Sønderjyllands Politi til TV SYD.
  Der er ingen meldinger om, at sygehuspersonalet kom til skade.
  